[{"text_idx": "#000004", "text": "Mi renkontig\u0302is kun Zofia unuafoje en Jankowice apud Poznan\u0301 en oktobro 1981, dum mia unua Esperanto-arang\u0302o \u2013 ARKONES \u2013 kaj dank\u2019 al s\u0302i mi parkerigis du unuajn vortojn en Esperanto: \u201ckompreneble\u201d kaj \u201cbedau\u0306rinde\u201d, kiujn s\u0302i ripetadis dum pli ol duhora prelego pri Laborista Esperanto-Movado. Poste ni plurfoje renkontig\u0302adis dum multaj Esperanto-arang\u0302oj, c\u0302efe en Pollando. Zofia kaj Jerzy kelkfoje gastigis min en la 1980aj jaroj en sia domo en Raszyn, apud Varsovio, kiam mi estis studento kaj aktivulo de PSEK (Pola Studenta Esperanto-Komitato). Mi vidis la ric\u0302an arkivon de Zofia. S\u0302i \u2013 profesia instruistino de historio \u2013 preparis prelegojn, artikolojn kaj librojn, detale esplorante polajn kaj Esperantajn gazetojn, dokumentojn, librojn... Mi esperas, ke ili ne malaperos post la forpaso de Zofia!"}, {"text_idx": "#000005", "text": "La geedzoj Fornal estis kelkfoje miaj gastoj: unue dum la Studentaj Someraj Esperanto-Lernejoj en Torun\u0301, poste \u2013 kiam mi log\u0302is en Bjalistoko \u2013 dum la arang\u0302oj de Fondumo Zamenhof kaj de Bjalistoka Esperanto-Societo, en la log\u0302ejo de mia patrino kaj poste en la mia.\nDum kelkaj jaroj (1986-89) ni \u201cproksime\u201d kunlaboris kun Zofia en la C\u0302efa Estraro de PEA, kiun prezidis Roman Dobrzyn\u0301ski. Mi memoras s\u0302iajn \u201cstrebojn\u201d (kion subtenis Roman, mi kaj kelkaj eks-PSEK-anoj) formale rehonorigi la membrojn de la Estraro de PEA, gvidata de Jerzy Leyk, kiuj estis forigitaj el la funkcioj en 1985, vers\u0302ajne pro la \u201chelpo\u201d de aliaj esperantistoj... En 1988 ni kunorganizis la Jaron de Antonio Grabowski \u2013 la patro de la Esperanto-poezio, pri kiu s\u0302i prelegis kaj poste ec\u0302 verkis interesan libron. Ni tiam ankau\u0306 kunlaboris kun Pola Esperantisto."}, {"text_idx": "#000008", "text": "Lastfoje ni renkontig\u0302is por momento en 2009, dum la inau\u0306guro de 94a UK en Bjalistoko. Zofia, invitita de UEA, venis nur por unu tago, sed subite forlasis la Kongreson. Mi ne parolis kun s\u0302i, nek korespondis poste kun s\u0302i, pri la kialo. Bedau\u0306rinde, mi pruvis ke mi ne meritis amikan, ofte ec\u0302 \u201cpatrinecan\u201d sintenon de Zofia al mi."}, {"text_idx": "#000026", "text": "Mi renkontis kaj ekkonis Zofia kaj sxian edzon dum SATkongreso en Beogrado, en 2006. Tiam mi ne parolis E-on, sed dank\u2019al Zofia iomete komprenis. Nome, mi kun Zofia parolis je miksita lingvo:serba-pola-rusa kaj E-to. Kvankam mi forgesis la polan kaj rusan, kaj Zofia ne parolas la serban, ni interparolis. Zofia persiste instruis min E-on dum kelkaj kongresaj tagoj. Kvankam ni ne renkontis denove, mi rememoras sxin kaj sxia edzo."}]